## Sanitat avança en la posada en marxa del nou Hospital d’Ontinyent i adjudica, per 2,1 milions d’euros, l’adquisició d’equipament

*** Marciano Gómez destaca que es tracta “d’un pas més per a complir el compromís de finalitzar les obres dels quiròfans abans que acabe l’any i avançar en la posada en marxa del nou Hospital d’Ontinyent”
* Durant esta setmana s’ha adjudicat, per 1,4 milions d’euros, l’equipament de material per als cinc nous quiròfans
* A més, durant el mes de juliol es va adjudicar, per més de 700.000 euros, la dotació de material instrumental quirúrgic per a l’àrea quirúrgica, consultes externes, urgències i radiologia**

La Conselleria de Sanitat avança en els tràmits per a la posada en marxa del nou Hospital d’Ontinyent i, durant este estiu, ha adjudicat, per 2,1 milions d’euros, l’adquisició d’equipament i materials necessaris destinats als nous servicis assistencials.

En concret, esta setmana s’ha adjudicat, per un import d’1,4 milions d’euros, el subministrament i la instal·lació de material instrumental i d’equipament destinats als cinc nous quiròfans amb els quals comptarà el nou hospital i que estaran dotats d’alta tecnologia.

Així mateix, el mes de juliol passat ja es va adjudicar, per un import de més de 700.000 euros, el subministrament de material instrumental quirúrgic per a l’àrea de consultes externes, per a urgències i per a l’àrea quirúrgica.

El conseller de Sanitat, Marciano Gómez, ha afirmat que esta adjudicació “suposa un pas més per a complir el compromís de finalitzar les obres de l’àrea quirúrgica abans que acabe l’any i avançar, així, en la posada en marxa del nou Hospital d’Ontinyent, que està previst que entre en funcionament en 2025”.

Estes obres es van reprendre el setembre de 2023, ja que des de la Conselleria de Sanitat es va dur a terme una revisió del projecte inicial i es va constatar la falta de servicis essencials per a prestar una atenció sanitària adequada a Ontinyent, com ara els quiròfans, el servici d’esterilització, la cafeteria i dos sales blanques de preparació de fàrmacs. Tot això ha fet que el pressupost inicial incremente en 6,2 milions d’euros, per tal d’incorporar estos servicis assistencials, per la qual cosa la inversió en la construcció d’este nou centre ascendix a més de 46 milions d’euros.

El conseller de Sanitat ha destacat que “la detecció d’estes mancances en el projecte inicial posa de manifest la falta de rigor de l’anterior equip a l’hora de projectar noves infraestructures sanitàries, pel fet de no prevore els servicis assistencials bàsics i necessaris per a oferir una bona atenció sanitària”.

Per això, ha subratllat que “el nou projecte dota el futur hospital d’una cartera de servicis adequada a la demanda assistencial i d’un equipament d’alta tecnologia perquè els ciutadans d’Ontinyent puguen rebre assistència en la seua localitat, sense que hagen de desplaçar-se a altres centres sanitaris”. De fet, es preveu la incorporació d’una nova ressonància magnètica d’última generació.

En este sentit, a més de tot l’equipament adjudicat fins ara, per a este exercici pressupostari es treballa ja en la contractació específica d’equipament per a radiologia, per valor de més de 2,2 milions d’euros, que dotarà l’hospital de l’última tecnologia en radiodiagnòstic. La previsió, fins a final d’any, és adjudicar l’adquisició de diferents subministraments fins a aconseguir els 9,7 milions d’euros en equipament per al nou centre.

**Nou material quirúrgic**

L’expedient de contractació que s’ha adjudicat, amb un valor d’1,4 milions d’euros, es dividix en 12 lots, als quals han pogut optar les empreses que es faran càrrec del subministrament i la instal·lació d’estos equips de l’àrea quirúrgica.

D’esta manera, el lot 1 inclou el subministrament de motors quirúrgics; el lot 2 consta d’equips d’anestèsia i ventilació; el lot 3 consistix en l’adquisició de taules quirúrgiques; el lot 4 està format per equips de laparoscòpia, histeroscòpia, artroscòpia i resectoscòpia; el lot 5 inclou una torre d’artroscòpia, i el lot 6, diversos equips quirúrgics.

Així mateix, el lot 7 consta d’un generador electrobisturí quirúrgic, el lot 8 és un electrobisturí per a consultes, el lot 9 inclou un equip quirúrgic d’urologia, el lot 10, dispositius per a intubació endotraqueal, el lot 11, un capnògraf, i el lot 12 preveu la gestió informatitzada dels quiròfans.

**Nou Hospital d’Ontinyent**

El nou Hospital d’Ontinyent estarà dotat dels servicis d’hospitalització i dels generals, de bloc d’accessos, consultes externes, bloc quirúrgic, maternitat, radiodiagnòstic i urgències.

El centre ampliarà la seua capacitat assistencial amb la incorporació de nous servicis i l’ampliació dels actuals. També disposarà de 80 llits projectats en 48 habitacions d’ús individual i 16 habitacions dobles, i l’àrea de consultes externes comptarà amb 26 consultes.

El nou centre hospitalari prestarà assistència especialitzada a més de 54.000 pacients de les següents poblacions del departament de salut: Albaida, Agullent, Aielo de Malferit, Atzeneta d’Albaida, Bèlgida, Benissoda, Bocairent, Bufali, Carrícola, el Palomar, Fontanars dels Alforins i Ontinyent.

Fecha: 30/08/2024